b"\n_START_ARTICLE_\nMarco Polo (film)\n_START_SECTION_\nInnspillingsfakta\n_START_PARAGRAPH_\nFilmen ble spilt inn fra 16. juni til begynnelsen av september 1937.\n_START_SECTION_\nFakta om filmen\n_START_PARAGRAPH_\nIf\xc3\xb8lge nyhetsoppslag hadde Douglas Fairbanks skrevet et filmmanus i begynnelsen av 1936, som var basert p\xc3\xa5 Marco Polos eventyr. Filmen skulle bli produsert av Samuel Goldwyn. Artikler i The Hollywood Reporter angir at Fairbanks og Goldwyn \xc3\xb8nsket Cooper i hovedrollen. Paramount Pictures' s\xc3\xb8ksm\xc3\xa5l mot Goldwyn i midten av 1936 med krav om $5.000.000 for angivelig \xc3\xa5 ha fors\xc3\xb8kt og lokke deres stjerne utsatte tydeligvis filmen p\xc3\xa5 ubestemt tid. I 1937 kj\xc3\xb8pte Goldwyn en originalhistorie av N.A. Pogson og Fairbanks var \xc3\xa5penbart ikke lenger involvert i prosjektet._NEWLINE_Marco Polo skulle opprinnelig ha blitt filmet i Technicolor. If\xc3\xb8lge en artikkel i Motion Picture Herald fra mai 1937 viste dette seg \xc3\xa5 v\xc3\xa6re umulig da mesteparten av Technicolors utstyr, som den gang fantes, allerede ble anvendt i andre filmer. Istedet ble filmen tintet i sepia under overoppsyn av Jack Nicholaus, som ble l\xc3\xa5nt inn fra Metro-Goldwyn-Mayer for oppgaven._NEWLINE_Da innspillingen tok til 15. juni 1937 var John Cromwell regiss\xc3\xb8r. Etter noen dagers filming forlot Cromwell prosjektet over det som en artikkel i Film Daily p\xc3\xa5stod var \xc2\xabulike syn p\xc3\xa5 historiens treatment\xc2\xbb. If\xc3\xb8lge moderne kilder \xc3\xb8nsket Cromwell at filmen skulle v\xc3\xa6re p\xc3\xa5 den humoristiske m\xc3\xa5ten som blir antydet i Robert E. Sherwoods manus, men at Goldwyn \xc3\xb8nsket en seri\xc3\xb8s eventyrfilm. Archie Mayo ble utpekt til \xc3\xa5 regissere filmen etter at han ble tatt av arbeidet med f\xc3\xb8rproduksjonen av The Goldwyn Follies. Nyere kilder har ogs\xc3\xa5 angitt at William Wyler ble forespurt om \xc3\xa5 overta regien da Cromwell fratr\xc3\xa5dte, men at han nektet. John Ford regisserte noen av filmens actionscener, deriblant \xc3\xa9n med sn\xc3\xb8storm i Himalaya._NEWLINE_Deler av filmen ble spilt inn p\xc3\xa5 location i Malibu Lake der - if\xc3\xb8lge en artikkel i The Hollywood Reporter fra den 31. juli 1937 - to hundre yards (cirka 183 meter) av Den kinesiske mur ble rekonstruert og arbeidet p\xc3\xa5gikk d\xc3\xb8gnet rundt._NEWLINE_Binnie Barnes, som spiller Nazama i filmen, erstattet Verree Teasdale, som m\xc3\xa5tte trekke seg fra filminnspillingen p\xc3\xa5 grunn av sykdom. Nyere kilder nevner ogs\xc3\xa5 at Basil Rathbone, som spiller Ahmed, erstattet John Carradine kort tid etter at filmingen begynte."